Rihards Eigims

Rihards Eigims (dzimis  Sventē) ir Latvijas uzņēmējs un politiķis. Bijis triju Saeimas sasaukumu deputāts, kā arī Daugavpils domes priekšsēdētājs (2001—2003, 2009, 2017—2018). Pārstāvējis partiju "Latgales gaisma", Latvijas Zaļo partiju un Zaļo un Zemnieku savienību, šobrīd — Kristīgi demokrātisko savienību. 2022. gadā sodīts ar reālu cietumsodu par korupciju — kukuļa pieprasīšanu.

Biogrāfija 
Dzimis  Sventē zemnieku ģimenē. 1979. gadā absolvēja Špoģu vidusskolu. No 1980. līdz 1983. gadam R. Eigims dienēja padomju armijā: Melnās jūras flotē.

Augstāko izglītību ieguvis Minskas milicijas augstākās skolas Rīgas filiālē, kā arī Latvijas Policijas akadēmijā. Iegūts diploms tiesību zinātnēs. Iekšlietu struktūrās strādājis īslaicīgi, pievēršoties uzņēmējdarbībai. 1993. gadā R. Eigims kļuva par naftas produktu tirdzniecības firmas "Stalkers D" līdzīpašnieku un vadītāju. Iekļauts Latvijas miljonāru sarakstos.

Nodarbojies ar spīdveju, autosportu un hokeju. Bijis Latvijas čempions un sporta meistars spīdvejā. Trīskārtējs Daugavpils čempions hokeja komandas "Stalkers" sastāvā.

Šķīries, ir divi bērni.

Politiskā darbība 
Politikā iesaistījies 2001. gadā, nodibinot partiju "Latgales gaisma". Tajā pašā ievēlēts Daugavpils pilsētas domē ("Latgales gaisma" saņēma septiņus mandātus no 15) un pirmo reizi tika ievēlēts par domes priekšsēdētāju. 2003. gada aprīlī R. Eigims tika atstādināts no amata par pieļautajiem finansiāliem pārkāpumiem un autoritāru vadības stilu, bet par priekšsēdētāju kļuva Ivars Šķinčs. 2005. gadā vēlreiz ievēlēts Daugavpils domē.

2006. gadā viņš kandidēja 9. Saeimas vēlēšanās no LSDSP saraksta, kurā iekļāvās arī "Latgales gaismas" kandidāti. 2009. gada 6. jūnijā R. Eigima pārstāvētais LSDSP saraksts (viņš pats nebija tās biedrs) uzvarēja Daugavpils domes vēlēšanās, iegūstot 5 vietas domē. 2009. gada 1. jūlijā viņš otro reizi ar minimālu balsu pārsvaru tika ievēlēts par Daugavpils domes priekšsēdētāju. 2009. gada 1. septembrī ārkārtas domes sesijā vispirms R. Eigims tika atstādināts no mēra amata, taču pēc dažām stundām atkal tika ievēlēts. 24. septembrī viņš tika gāzts no Daugavpils mēra amata un par jauno Daugavpils mēru tika ievēlēts Jānis Lāčplēsis.

2010. gada oktobrīR. Eigims tika ievēlēts 10. Saeimā no Zaļo un Zemnieku savienības, pēc ievēlēšanas Saeimā iestājās Latvijas Zaļajā partijā. Saglabāja deputāta mandātu arī 11. Saeimā un 12. Saeimā, ievēlēts no Zaļo un Zemnieku savienības.

2017. gada pašvaldību vēlēšanās R. Eigims kandidēja un tika ievēlēts Daugavpils domē no partijas "Mūsu partija" saraksta, nebūdams tās biedrs. Viņš tika arī ievēlēts par domes priekšsēdētāja Andreja Elksniņa vietnieku. 2017. gada 2. septembrī R. Eigims domes priekšsēdētāja amatā nomainīja A. Elksniņu. 2018. gada 22. novembrī viņš negaidīti zaudēja amatu. Drīz pēc tam KNAB viņu aizturēja saistībā ar krimināllietu par aizdomām par kukuļa pieprasīšanu. 2019. gada oktobrī R. Eigims tika vēlreiz aizturēts saistībā ar iepriekš uzsāktu lietu par kukuļošanu un naudas atmazgāšanu.

2018. gada nogalē, kad tika publiskota Latvijas PSR VDK aģentu kartotēka, tajā bija arī R. Eigima VDK aģenta kartīte.

2021. gada Latvijas pašvaldību vēlēšanās nesekmīgi kandidēja uz vietu Daugavpils domē no Kristīgi demokrātiskās savienības.

2022. gada aprīlī par 10 000 eiro vērta kukuļa pieprasīšanu pirmās instances tiesa bijušajam Daugavpils mēram R. Eigumam piesprieda trīs gadus ilgu cietumsodu.

Atsauces

Ārējās saites 

 CVK profils 9. Saeimas vēlēšanās (2006)
 CVK profils 10. Saeimas vēlēšanās (2010)
 CVK profils 11. Saeimas vēlēšanās (2011)

1962. gadā dzimušie
Augšdaugavas novadā dzimušie
10. Saeimas deputāti
11. Saeimas deputāti
12. Saeimas deputāti
Daugavpils pašvaldības vadītāji